《寄寿大宗伯汪石潭先生》
明代·孙承恩

天上风云会，人间福履优。尚书践台斗，学士下瀛洲。

圣井神光践，灵山瑞霭浮。高闳张寿域，华降集清秋。

曲度南飞鹤，年标北海筹。达观欣失马，静虑不惊鸥。

岁月双蓬鬓，丹青万卷楼。登高谢安屐，访旧剡溪舟。

薄海瞻全节，中朝仰令猷。九重优老典，行矣贲林丘。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。